KIRJALLINEN KYSYMYS E-3656/01 esittäjä(t): Erik Meijer (GUE/NGL) komissiolle. Valtiontuen myöntäminen Skotlannin Pohjanmerellä sijaitsevan Rosythin sataman kunnostamiseen, josta hyötyy ainoastaan yksi yritys.



Virallinen lehti nro 301 E , 05/12/2002 s. 0018 - 0019



KIRJALLINEN KYSYMYS E-3656/01 esittäjä(t): Erik Meijer (GUE/NGL) komissiolle (14. tammikuuta 2002) Aihe: Valtiontuen myöntäminen Skotlannin Pohjanmerellä sijaitsevan Rosythin sataman kunnostamiseen, josta hyötyy ainoastaan yksi yritys 1. Onko komissio tietoinen, että kreikkalainen varustamo Superfast Ferries on valittu suosituimmuusasemaan matkustaja- ja rahtiliikenteestä vastaavaksi yritykseksi liikennöimään Firth of Forthin pohjoispuolella sijaitsevan uudelleen käyttöönotettavan Rosythin sataman ja Belgian Zeebruggen sataman välillä, ja että kyseinen yritys on saanut Skotlannin hallitukselta vakuutuksen, että Rosythin satama korjataan kuntoon yrityksen vaatimusten mukaisesti. 2. Tietääkö komissio sen lisäksi, että Rosythin sataman uudelleenjärjestelyt merkitsevät 60 %:n valtiontukea 20 miljoonan punnan investointia varten, johon sisältyy muun muassa sellaisen yhteyssillan rakentaminen aluksesta sisään ja ulos tuleville ajoneuvoille, jonka mitat sopivat ilmeisesti ainoastaan Superfast Ferries -yhtiön aluksille, mikä tarkoittaa, että sataman palveluita ei voisi käyttää yleisesti. 3. Onko komission mielestä oikein se, että viime marraskuun 12. päivänä Forth Port Plc:n edustajat suosittelivat ScotLine Shipping VOF/ScotLine Ferries (Scot) -yritykselle että se valitsisi Rosythin Leithin sijaan, siitä huolimatta että Rosythiin ei tule käyttökelpoisia palveluita rantautumista varten muille kuin Superfast Ferriesin käyttämille laivoille? ScotLine Shipping VOF/ScotLine Ferries (Scot) -yrityksellä oli aikomuksena käyttää vuoden 2002 alusta kahta laivaa ro ro -rahtiyhteyttä varten Firth of Forthista etelään sijaitsevan, Edinburghia lähellä olevan skottilaisen sataman Leithin ja hollantilaisen Vlissingenin sataman välillä. 4. Missä määrin on komission mielestä tässä kyse siitä, että etsitään perusteita valtiontuelle kutsumalla toinen varustamo käyttämään satamaa ja luodaan siten vaikutelma, että satama on tarkoitettu yleistä käyttöä varten, vaikka tilanne lienee se, että yhdelle yritykselle tehdään ystävänpalvelus? 5. Onko Euroopan yhteisön varoista Rosythin sataman kunnostamiseen myönnettävä tuki esteenä sille, että Leithin satama, joka sekin kuuluu Forth Ports Plc:lle, voitaisiin kunnostaa samantapaisin keinoin? 6. Tavaraliikenteen määrä Skotlannin ja BelgianHollannin rannikon välillä on arvioiden mukaan mittavampaa kuin edellä mainittujen kahden varustamon kuljetuskapasiteetti yhteensä. Miten komissio aikoo mahdollistaa sen, että kuljetus voitaisiin järjestää ilman turhia rajoituksia, jotka johtuvat väärinmitoitetusta ennakkoarvioinneista tai yhdelle yritykselle myönnetystä etulyöntiasemasta? Loyola de Palacion komission puolesta antama vastaus (21. helmikuuta 2002) 1. Kuten kysymyksen esittäjä tietää, Superfast Ferriesille on myönnetty 500 000 euron PACT-avustus (Pilot Actions for Combined Transport) Rosythin ja Zeebruggen välisen uuden palvelun aloittamiseen. Komissiolla on tiedossa, että kyseinen yhtiö valittiin toimivaltaisten viranomaisten järjestämässä avoimessa ja syrjimättömässä tarjousmenettelyssä. Komission saamien tietojen mukaan Superfast Ferries ei saa valtiontukea. 2. Mitä tulee Iso-Britannian hallituksen tukeen Freight Facilities Grant Scheme -järjestelmän puitteissa, Rosythin sataman uudelleenjärjestely muodostaa julkisen politiikan toimen, joka on johdonmukainen yleisen liikennepolitiikan kanssa ja jonka tarkoitus on helpottaa merenkulun infrastruktuurin kehittämistä Yhdistyneessä kuningaskunnassa. Hankkeeseen kuuluvat rahdinkäsittelytoiminnot, jotka ovat avoimet kaikille kiinnostuneille yrityksille syrjimättömin ehdoin. Hankkeen pääoma-avustuksen määrä on 10,96 miljoonaa puntaa, ei 20 miljoonaa, ja sen ympäristöhyödyksi on laskettu 35 miljoonaa puntaa. Siksi tällä toimella on laajaa yleistä merkitystä. 3. ja 4. Mitä tulee Rosythin sataman valintaan, komissio varmisti tutkimukset, jotka osoittivat, että Rosyth oli sopivin paikka ympäristön ja talouden näkökulmasta. Kuten edellä todetaan, nämä toiminnot soveltuvat ja ovat avoimet kaikille potentiaalisille yrityksille. 5. Mahdolliselle yhteisön avustukselle Leithin sataman muuttamista varten ei ole estettä eurooppalaisten ohjelmien puitteissa, mutta on muistettava, että Rosythin sataman uudelleenjärjestely tehdään pääosin hallituksen myöntämin varoin. On Yhdistyneen kuningaskunnan asia päättää infrastruktuuriensa prioriteeteista. 6. Skotlannin nykyiset perävaunukuljetukset ovat vain pieni osa Yhdistyneen kuningaskunnan kansainvälisistä perävaunukuljetuksista, ja joidenkin selvitysten mukaan laivauspalvelujen kysyntä Yhdistyneeseen kuningaskuntaan/Yhdistyneestä kuningaskunnasta kasvaa seuraavan muutaman vuoden aikana. Siksi, ja rahtitoimintojen avoimen ja syrjimättömän luonteen huomioon ottaen, voidaan markkinoille odottaa uusia yrittäjiä. Tämän johdosta komissio katsookin, että vaikutus kilpailuun on hyväksyttävä, kun otetaan huomioon erittäin huomattava ympäristöhyöty ja se että Rosythin sataman avustus ei vaikuta yhteisön kauppaan niin paljon, että se olisi yhteisön edun vastaista. Komissio haluaa lopuksi vielä korostaa, että mitään sopimusta suosituimmuuskohtelusta ei ole ja että komission valtiontukiarvioinneissa otetaan aina huomioon kaikki saatavilla oleva merkityksellinen tieto.